CELEX: 52022PC0293
Language: mt
Date: 2022-06-13
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Konferenza Straordinarja tat-Trattat tal-Karta tal-Enerġija fl-24 ta’ Ġunju 2022

IL-KUMMISSJONI EWROPEA
            Brussell, 13.6.2022
            COM(2022) 293 final
            2022/0191(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Konferenza Straordinarja tat-Trattat tal-Karta tal-Enerġija fl-24 ta’ Ġunju 2022
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Konferenza Straordinarja tat-Trattat tal-Karta tal-Enerġija fl-24 ta’ Ġunju 2022 fi Brussell b’diversi atti li għandhom jiġu adottati relatati ma’ dan li ġej: (i) l-emendar tar-Regoli ta’ Proċedura tal-Konferenza tal-Karta tal-Enerġija, (ii) l-irtirar tal-Istatus tal-Federazzjoni Russa bħala Osservatur tal-Konferenza, u (iii) is-sospensjoni tal-applikazzjoni proviżorja tat-TKE fir-rigward tal-Belarussja u s-sospensjoni tal-Belarussja bħala Osservatur tat-Trattat tal-Karta tal-Enerġija (minn hawn ’il quddiem imsejjaħ “TKE”).
            
            
               2.Kuntest tal-proposta
            
            
               2.1.It-Trattat tal-Karta tal-Enerġija (TKE)
            
            
               It-TKE huwa ftehim multilaterali għall-kummerċ u l-investiment applikabbli għas-settur tal-enerġija, li ġie ffirmat mill-UE f’Diċembru 1994 u daħal fis-seħħ f’April 1998. It-Trattat jikkonsisti f’dispożizzjonijiet dwar il-protezzjoni tal-investimenti, il-kummerċ fil-materjali u l-prodotti tal-enerġija, it-tranżitu u s-soluzzjoni ta’ tilwim. It-TKE jistabbilixxi wkoll qafas għall-kooperazzjoni internazzjonali bejn il-55 Parti Kontraenti (inklużi l-UE u l-EURATOM, 27 Stat Membru tal-UE
                  1
               , il-Ġappun, l-Iżvizzera, it-Turkija, il-biċċa l-kbira tal-pajjiżi ta’ dik li qabel kienet l-Unjoni tar-Repubbliki Soċjalisti Sovjetiċi (USSR)
                  2
               , ħlief għall-Federazzjoni Russa u xi pajjiżi fil-Balkani tal-Punent). 
            
            
               Oriġinarjament it-TKE ġie stabbilit bħala qafas għall-kooperazzjoni internazzjonali bejn il-pajjiżi Ewropej u pajjiżi industrijalizzati oħra bl-għan li jiġi żviluppat il-potenzjal tal-enerġija tal-pajjiżi tal-Ewropa Ċentrali u tal-Lvant u li tiġi żgurata s-sigurtà tal-provvista tal-enerġija għall-UE.
            
            
               Id-dispożizzjonijiet ewlenin tat-Trattat jikkonċernaw il-protezzjoni tal-investimenti, il-kummerċ ta’ materjali u prodotti tal-enerġija, it-tranżitu u s-soluzzjoni ta’ tilwim.
            
            
               L-Istati jew l-Organizzazzjonijiet Reġjonali għall-Integrazzjoni Ekonomika kollha li ffirmaw jew aderixxew mat-Trattat huma membri tal-Konferenza, li tiltaqa’ fuq bażi regolari biex tiddiskuti kwistjonijiet li jaffettwaw il-kooperazzjoni fl-enerġija fost il-firmatarji tat-Trattat, biex tirrevedi l-implimentazzjoni tad-dispożizzjonijiet tat-Trattat tal-Karta tal-Enerġija u l-Protokoll dwar l-Effiċjenza fl-Enerġija u Aspetti Ambjentali Relatati, u biex tikkunsidra strumenti ġodda possibbli u attivitajiet konġunti fi ħdan il-qafas tal-Karta tal-Enerġija.
            
            
               Il-Konferenza tal-Karta tal-Enerġija tiżgura li l-għanijiet stabbiliti fit-TKE jintlaħqu. Hi tiffaċilita, f’konformità ma dan it-Trattat u l-Protokolli, il-koordinazzjoni tal-miżuri ġenerali għat-twettiq tal-prinċipji tal-Karta. 
            
            
               Kull Parti għandha vot wieħed u l-Konferenza tal-Karta tal-Enerġija taġixxi b’regoli ta’ votazzjoni differenti skont is-suġġett. 
            
            
               Din il-proposta għal deċiżjoni skont l-Artikolu 218(9) tat-TFUE tikkonċerna l-pożizzjoni li għandha tittieħed f’isem l-Unjoni għall-atti previsti fil-Konferenza tal-Karta tal-Enerġija. 
            
            
            
               2.2.Il-pożizzjoni li għandha tiġi adottata f’isem l-Unjoni
            
            
               2.1.1.2.2.1. Emendar tar-Regoli ta’ Proċedura tal-Konferenza tal-Karta tal-Enerġija
            
            
               Fil-laqgħa tas-7 ta’ April 2022, il-Kumitat ta’ Ġestjoni tat-TKE irrakkomanda lill-Konferenza biex tikkunsidra l-approvazzjoni tal-emendar tar-Regoli ta’ Proċedura biex tipprevedi l-irtirar jew is-sospensjoni potenzjali tal-istatus ta’ osservatur ta’ stat jew organizzazzjoni internazzjonali skont ċerti ċirkostanzi. L-Artikolu 36 (“Votazzjoni”) tat-TKE japplika biss għal deċiżjonijiet mogħtija fit-Trattat, filwaqt li l-istatus ta’ Osservatur għall-Konferenza tal-Karta tal-Enerġija huwa parzjalment regolat fir-Regoli ta’ Proċedura tal-Konferenza tal-Karta tal-Enerġija. Għalhekk, huwa ssuġġerit li tiżdied il-formulazzjoni li ġejja mas-subparagrafu (e) ġdid propost biex jiġi kopert il-każ ta’ rtirar jew sospensjoni potenzjali ta’ osservatur u jiġu ċċarati r-regoli ta’ votazzjoni rispettivi:
            
            
               III. OSSERVATURI
            
            
               Regola 7
            
            
               A. Regoli ġenerali
            
         
         
            
               “[...] (e) Il-Konferenza tista’, b’kunsens, tissospendi jew tirtira l-istatus ta’ Osservatur ta’ pajjiż jew organizzazzjoni internazzjonali f’każ ta’
            
            
               ksur persistenti jew serju tal-prinċipji tal-Karta Ewropea tal-Enerġija jew tal-Karta Internazzjonali dwar l-Enerġija, skont liema jkun ġie ffirmat minn dak il-pajjiż jew organizzazzjoni internazzjonali, jew
            
            
               nuqqas persistenti ta’ konformità mal-obbligi finanzjarji li jista’ jkollha lejn il-Karta Internazzjonali dwar l-Enerġija.
            
            
               Jekk ma jkunx jista’ jintlaħaq kunsens, id-deċiżjoni tal-Konferenza taħt dan is-subparagrafu għandha tittieħed b’maġġoranza ta’ tliet kwarti tal-Partijiet Kontraenti Preżenti u Votazzjoni fil-laqgħa tal-Konferenza, sa fejn dawn jirrappreżentaw maġġoranza sempliċi tal-Partijiet Kontraenti.”
            
            
               Fis-16 ta’ Mejju 2002, il-grupp ta’ Ħidma dwar Kwistjonijiet ta’ Governanza rrakkomanda li sal-5 ta’ Ġunju  l-emenda proposta ta’ hawn fuq (CC 742) titressaq għall-approvazzjoni tal-Konferenza b’korrispondenza filwaqt li jitqiesu l-konklużjonijiet tal-Kumitat ta’ Ġestjoni (Messaġġ 1952)].
            
            
               Din id-deċiżjoni tal-Konferenza tal-Karta tal-Enerġija tadatta r-rakkomandazzjonijiet li saru mill-Kumitat ta’ Ġestjoni u l-Grupp ta’ Ħidma dwar Kwistjonijiet ta’ Governanza fis-7 ta’ April 2022 u s-16 ta’ Mejju 2022 rispettivament dwar l-emendar tar-Regola 7 tar-Regoli ta’ Proċedura.
            
            
               Skont it-Taqsima VIII tal-Att Finali tal-Konferenza Ewropea dwar il-Karta tal-Enerġija, il-Konferenza tal-Karta tal-Enerġija hija responsabbli għat-teħid ta’ deċiżjonijiet dwar talbiet biex tiġi ffirmata d-dikjarazzjoni politika tal-1991. Id-deċiżjonijiet dwar din il-kwistjoni s’issa ttieħdu b’kunsens.
            
            
               Fid-dawl ta’ dan ta’ hawn fuq, il-pożizzjoni li għandha tittieħed f’isem l-Unjoni fil-Konferenza tal-Karta tal-Enerġija jenħtieġ li tkun li tiġi kkonfermata l-emenda.
            
            
               2.1.2.2.2.2. Irtirar tal-istatus tal-Federazzjoni Russa bħala Osservatur tal-Konferenza
            
            
               L-UE jenħtieġ li tappoġġa l-irtirar tal-istatus ta’ osservatur tal-Federazzjoni Russa abbażi tal-approvazzjoni tar-Regola proċedurali 7 emendata ġġustifikata miż-żewġ raġunijiet tagħha (ksur tal-prinċipji u nuqqas ta’ konformità ma’ kwalunkwe obbligu finanzjarju).
            
            
               2.1.3.2.2.3. Sospensjoni tal-applikazzjoni proviżorja tat-TKE fir-rigward tal-Belarussja
            
            
               Matul il-laqgħat tiegħu tat-28 ta’ April u t-2 ta’ Ġunju 2022, il-Kumitat ta’ Ġestjoni kompla d-diskussjoni dwar is-sospensjoni tal-applikazzjoni proviżorja tat-Trattat tal-Karta tal-Enerġija (TKE), kif mitlub mill-Ukrajna.
            
            
               L-azzjoni tal-Belarussja li tippermetti lir-Russja tuża t-territorju tagħha biex tiffaċilita l-aggressjoni kontra l-impjanti tal-enerġija nukleari tal-Ukrajna flimkien mal-faċilitajiet tal-ħżin ta’ skart radjuattiv tagħha, is-sistema tat-trasport tal-gass, il-minjieri tal-faħam, l-impjanti idroelettriċi u r-raffineriji u d-depożiti taż-żejt tista’ titqies bħala ksur materjali (“il-ksur ta’ dispożizzjoni essenzjali biex jintlaħaq l-għan jew l-iskop tat-trattat” [l-Artikolu 60.3.b tal-Konvenzjoni ta’ Vjenna dwar il-Liġi tat-Trattati, KVLT]) tal-Artikoli 3, 7, 18 u 19 tat-TKE.
            
            
               Il-Partijiet Kontraenti rrappreżentati fil-Konferenza tal-Karta tal-Enerġija se jiġu mistiedna jiddeċiedu (i) li tiġi sospiża l-applikazzjoni proviżorja tat-TKE fir-rigward tal-Belarussja, (ii) li jitolbu lis-Segretarjat tal-Karta tal-Enerġija jinforma formalment lid-Depożitarju u lill-Belarussja u (iii) li jiġi sospiż l-istatus ta’ Osservatur tal-Belarussja.
            
            
               L-UE jenħtieġ li tappoġġa s-sospensjoni tal-applikazzjoni proviżorja tat-TKE fir-rigward tal-Belarussja, u li titlob lis-Segretarjat tal-Karta tal-Enerġija biex jinforma formalment lid-Depożitarju u lill-Belarussja. L-UE jenħtieġ li tappoġġa wkoll is-sospensjoni tal-istatus ta’ osservatur tal-Belarussja. 
            
            
               3.Bażi ġuridika
            
            
               3.1.Bażi ġuridika proċedurali
            
            
               3.1.1.Prinċipji
            
            
               L-Artikolu 218(9) tat-TFUE jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .
            
         
         
            
               3.1.2.Applikazzjoni għal dan il-każ
            
            
               Il-Konferenza tal-Karta tal-Enerġija hija korp stabbilit bi ftehim, jiġifieri t-Trattat tal-Karta tal-Enerġija.
            
            
               L-atti previsti, li l-Konferenza tal-Karta tal-Enerġija tat-Trattat tal-Karta tal-Enerġija hija mitluba tadotta, jikkostitwixxu atti b’effetti legali. L-emenda ta’ kwistjonijiet ta’ votazzjoni tal-Konferenza tal-Karta tal-Enerġija għandha saħħa vinkolanti tal-anqas fuq l-istituzzjonijiet tat-Trattat tal-Karta tal-Enerġija. 
            
            
               Barra minn hekk, l-irtirar tal-istatus tal-Federazzjoni Russa bħala Osservatur kif ukoll is-sospensjoni tal-applikazzjoni proviżorja tat-TKE fir-rigward tal-Belarussja għandhom effetti legalment vinkolanti u għalhekk japplikaw għall-Artikolu 218(9) tat-TFUE, minħabba li għandhom influwenza fuq il-kompożizzjoni konkreta tat-Trattat tal-Karta tal-Enerġija.
            
            
               L-atti previsti la jissupplimentaw u lanqas jemendaw il-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-deċiżjonijiet proposti hija l-Artikolu 218(9) tat-TFUE.
            
            
               3.2.Bażi ġuridika sostantiva
            
            
               3.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
            
            
               3.2.2.Applikazzjoni għal dan il-każ
            
            
               L-objettiv ewlieni u l-kontenut tal-atti previsti jirrigwardaw l-enerġija.
            
            
               Għalhekk, il-bażi ġuridika sostantiva għad-deċiżjoni proposta hija l-Artikolu 194 tat-TFUE.
            
            
            
               3.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 194, flimkien mal-Artikolu 218(9) tat-TFUE.
            
            
               
            
            
               2022/ ()
            
            
               2022/0191 (NLE)
            
            
               Proposta għal
            
         
         
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Konferenza Straordinarja tat-Trattat tal-Karta tal-Enerġija fl-24 ta’ Ġunju 2022
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 194, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)It-Trattat tal-Karta tal-Enerġija (“il-Ftehim”) ġie konkluż mill-Unjoni bid-Deċiżjoni 98/181/KE, KEFA, Euratom u daħal fis-seħħ fl-1998.
            
            
               (2)Skont l-Artikolu 34 tal-Ftehim, il-Konferenza tal-Karta tal-Enerġija tiżgura li l-objettivi stabbiliti fit-TKE jintlaħqu. F’konformità ma dan it-Trattat u l-Protokolli, hi tiffaċilita l-koordinazzjoni tal-miżuri ġenerali xierqa biex jitwettqu l-prinċipji tal-Karta.
            
            
               (3)Matul il-laqgħa Straordinarja tagħha tal-24 ta’ Ġunju, il-Konferenza tal-Karta tal-Enerġija għandha tadotta: (i) l-emendar tar-Regoli ta’ Proċedura tal-Konferenza tal-Karta tal-Enerġija, (ii) l-irtirar tal-Istatus tal-Federazzjoni Russa bħala Osservatur tal-Konferenza, u (iii) is-sospensjoni tal-applikazzjoni proviżorja tat-TKE fir-rigward tal-Belarussja u s-sospensjoni bħala osservatur għat-TKE.
            
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Konferenza Straordinarja tat-Trattat tal-Karta tal-Enerġija fl-24 ta’ Ġunju 2022 fi Brussell għandha tkun din li ġejja:
            
            
               li tiġi kkonfermata l-emenda proposta għar-Regola 7.
            
            
               li jiġi approvat l-irtirar tal-istatus ta’ osservatur tal-Federazzjoni Russa abbażi tal-approvazzjoni tar-Regola proċedurali 7 emendata ġġustifikata miż-żewġ raġunijiet tagħha (ksur tal-prinċipji u nuqqas ta’ konformità ma’ kwalunkwe obbligu finanzjarju).
            
            
               li tiġi approvata s-sospensjoni tal-applikazzjoni proviżorja tat-TKE fir-rigward tal-istatus tal-Belarussja u s-sospensjoni tal-Belarussja bħala osservatur.
            
            
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
         
         
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        L-Italja kienet Parti Kontraenti iżda rtirat fl-2015. Uffiċjalment, il-gvern Taljan spjega d-deċiżjoni tiegħu billi naqqas l-kostijiet tas-sħubija tiegħu f’organizzazzjonijiet internazzjonali minħabba r-restrizzjonijiet baġitarji.
               
               
                  
                     (2)
                  
                        Il-Federazzjoni Russa ffirmat it-TKE, iżda ħadet id-deċiżjoni formali li ma tirratifikahx.
               
               
                  
                     (3)
                  
                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12, ECLI:EU:C:2014:2258, il-Ġermanja vs Il-Kunsill.